Solidariteit besluit oor deelname aan anti-korrupsie optogDirk Hermann. Foto: Reint Dykema Dit volg nadat die voormalige hoofkommissaris van Cosatu, Zwelinzima Vavi, Solidariteit skriftelik genooi het om aan die anti-korrupsie optog deel te neem en deel te wees van die reëlingskomitee. Vavi het verskeie burgerlike organisasies en vakbonde gevra om op 19 Augustus deel te neem aan die optog na die Parlement en die Uniegebou. Organisasies soos die Bondgenootskap teen Stedelike Tol (Outa), Numsa en Equal Education het reeds aangedui dat hulle aan die optog sal deelneem. Vavi het gesê die optog volg omdat kwessies so e-tol en die veiligheidsopgraderings by pres. Jacob Zuma se Nkandla-woning aandui dat ongekende vlakke van ontkenning oor korrupsie bereik is. “Ons sal die uitnodiging sterk oorweeg. Korrupsie is ŉ probleem wat oor gemeenskappe strek en alle Suid-Afrikaners behoort saam te staan teen die probleem,” het Dirk Hermann, bestuurshoof van Solidariteit, gesê. “Dit sal ŉ kragtige politieke boodskap uitstuur indien die burgerlike samelewing oor tradisionele verdelingslyne hieroor kan saamstaan.” Hermann het gesê die Solidariteit Beweging bestaan uit 18 instellings, insluitend die vakbond Solidariteit, die burgerregte-organisasie AfriForum, die maatskaplike instelling Solidariteit Helpende Hand en die Federasie van Afrikaanse Kultuurvereniginge (FAK). Die Solidariteit Beweging verteenwoordig sowat 310 000 gesinne.